Zim-burger ‘betaal’ met skoene vir toegang tot SAFoto: www.african-bulletin.com Die adjunk-direkteur het na bewering ŉ Zimbabwiese burger sonder die nodige dokumentasie by die Beitbrug-grenspos deurgelaat in ruil vir twee paar skoene. Die ander verdagtes sluit onder meer ŉ polisieman, ŉ onderwyser, ŉ politikus, ŉ sakeman en ŉ praktiserende advokaat in. Brig. Hangwani Mulaudzi, woordvoerder van die Valke, het gesê twee immigrasiebeamptes, vier doeane-beamptes, ŉ werknemer van die Suid-Afrikaanse Inkomstediens (SAID), ŉ voormalige administrasieklerk by die Musina-polisiestasie en ŉ inspekteur van binnelandse sake is ook in hegtenis geneem. Volgens Mulaudzi het die polisiebeampte glo ŉ vervalste verklaring aan ŉ buitelandse burger uitgereik in ruil vir R1 200. Die advokaat het glo sakevisas aan buitelandse burgers laat uitreik in ruil vir R23 000. Die vier doeane-beamptes het elk na bewering tussen R5 000 en R9 000 ontvang om vervalste SAID-uitvoerpermitte uit te reik. “Die onderwyser by die Musina Secondary School is in die beskuldigde bank omdat hy glo R2 000 per paspoort ontvang het om ŉ tydelikeinwoner-permit en ingang- en vertrekstempels in paspoorte aan te bring sonder dat daar enige dokumentasie was om die buitelandse burgers se verblyf in die land te regverdig,” het Mulaudzi gesê. Die politikus, ŉ raadslid van die Pan Africanist Congress, het na bewering R7 200 ontvang om vervalste immigrasiestempels aan buitelanders te gee wat langer as hul regmatige verblyftydperk in Suid-Afrika aangebly het. Al 15 verdagtes sal Vrydag in die Musina-landdroshof verskyn.